钦定古今图书集成/明伦汇编/官常典/第740卷 > 邢世臣
## 钦定古今图书集成/明伦汇编/官常典/第740卷 > 邢世臣

按《常山县志》：“世臣，严州卫指挥。正德七年，姚贼作乱，
犯常山，世臣领兵至球川，男女方渡石潭桥以避贼，
守者见贼势急，欲断桥，男女猝争赴水死。世臣适至，
勒阵待贼，使男女鱼贯渡桥自便。顷之，贼至，与战败
之。既而兵行失道，为贼所得。世臣觊守者懈，拔佩刀
杀之，取其旗服逃归。总帅李参将疑之，免胄以见，乃”
得归。复战，贼大惧，见其面黑，呼为“铁面将军。”一日，数
酋跃马持枪挑战，世臣引弓射一人，堕马死。贼败走，
世臣乘胜长驱，为扫巢计，援绝被害。讣至常，民零涕。